Document ID: 32012R0792

A BIZOTTSÁG 792/2012/EU VÉGREHAJTÁSI RENDELETE
(2012. augusztus 23.)
a vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendeletben előírt engedélyek, bizonyítványok és más okmányok mintáira vonatkozó szabályok megállapításáról és a 865/2006/EK bizottsági rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (1) bekezdésére,
mivel:
(1)
Rendelkezésekre van szükség a 338/97/EK rendelet végrehajtásához és a veszélyeztetett vadon élő állat- és növényfajok nemzetközi kereskedelméről szóló egyezmény (CITES, a továbbiakban: az Egyezmény) rendelkezéseinek való teljes körű megfelelés biztosításához.
(2)
A 338/97/EK rendelet és a vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2006. május 4-i 865/2006/EK bizottsági rendelet (2) egységes módon történő végrehajtásának biztosítása érdekében szükség van az említett rendeletekben előírt engedélyek, bizonyítványok és egyéb okmányok mintáinak kidolgozására.
(3)
Az Egyezményben részes felek konferenciájának Dohában (Katar), 2010. március 13. és 25. között tartott 15. ülésszakán számos határozat módosítására került sor, többek között az engedélyek és a bizonyítványok harmonizációja, valamint az eredetkódok módosítása tekintetében. Következésképpen indokolt a mintákat a szóban forgó határozatok figyelembevételével módosítani. Változtatásokra van szükség továbbá annak érdekében is, hogy az érintett okmányok egyértelműbbé váljanak használóik és a nemzeti közigazgatási hatóságok számára.
(4)
A fentiekből következően a szóban forgó formanyomtatványok használatára vonatkozóan egységes feltételeket kell meghatározni a 865/2006/EK rendelettel összefüggésben használandó minták, kitöltési útmutatók és magyarázatok formájában.
(5)
Ezeket az egységes feltételeket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendelet (3) 5. cikkében előírt vizsgálóbizottsági eljárásnak megfelelően kell elfogadni. Ezért a szóban forgó feltételeket egy, a 865/2006/EK rendelettől elkülönülő végrehajtási rendeletbe kell belefoglalni.
(6)
A 865/2006/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
Általános rendelkezések
A 338/97/EK rendeletben és a 865/2006/EK rendeletben előírt engedélyek, bizonyítványok és egyéb okmányok formanyomtatványainak mintáit és a szóban forgó formanyomtatványokra vonatkozó műszaki előírásokat e rendelet ismerteti. A minta és a műszaki előírások a következő okmányok tekintetében kerülnek meghatározásra:
1.
behozatali engedélyek;
2.
kiviteli engedélyek;
3.
újrakiviteli bizonyítványok;
4.
személyitulajdon-bizonyítványok;
5.
mintagyűjtemény-bizonyítványok;
6.
behozatali bejelentések;
7.
vándorkiállítás-bizonyítványok;
8.
a személyitulajdon-bizonyítványok és a vándorkiállítás-bizonyítványok pótlapjai;
9.
a 338/97/EK rendelet 5. cikke (2) bekezdésének b) pontjában, (3) és (4) bekezdésében, valamint 8. cikkének (3) bekezdésében és 9. cikke (2) bekezdésének b) pontjában előírt bizonyítványok;
10.
a 338/97/EK rendelet 7. cikkének (4) bekezdésében említett címkék.
2. cikk
Formanyomtatványok
(1) A behozatali engedélyek, a kiviteli engedélyek, az újrakiviteli bizonyítványok, a személyitulajdon-bizonyítványok és a mintagyűjtemény-bizonyítványok kiállításához, valamint a szóban forgó okmányok kérelmezéséhez használt formanyomtatványoknak - a nemzeti használatra fenntartott rovatok kivételével - meg kell egyezniük az I. mellékletben szereplő mintával.
(2) A behozatali bejelentések kiállításához használt formanyomtatványoknak - a nemzeti használatra fenntartott rovatok kivételével - meg kell egyezniük a II. mellékletben szereplő mintával. E formanyomtatványok sorozatszámmal láthatók el.
(3) A vándorkiállítás-bizonyítványok kiállításához és a szóban forgó bizonyítványok kérelmezéséhez használt formanyomtatványoknak - a nemzeti használatra fenntartott rovatok kivételével - meg kell egyezniük a III. mellékletben szereplő mintával.
(4) A személyitulajdon-bizonyítványok és a vándorkiállítás-bizonyítványok pótlapjainak kiállításához használt formanyomtatványoknak meg kell egyezniük a IV. mellékletben szereplő mintával.
(5) A 338/97/EK rendelet 5. cikke (2) bekezdésének b) pontjában, (3) bekezdésében és (4) bekezdésében, valamint ugyanezen rendelet 8. cikkének (3) bekezdésében és 9. cikke (2) bekezdésének b) pontjában előírt bizonyítványok kiállításához és a szóban forgó bizonyítványok kérelmezéséhez használt formanyomtatványoknak - a nemzeti használatra fenntartott rovatok kivételével - meg kell egyezniük az e rendelet V. mellékletében szereplő mintával.
A tagállamok azonban rendelkezhetnek úgy, hogy a 18. és a 19. rovat az előrenyomtatott szövegek helyett csak a vonatkozó bizonyítványt vagy felhatalmazást, illetve ezek mindegyikét tartalmazza.
(6) A 338/97/EK rendelet 7. cikkének (4) bekezdésében említett címkék formanyomtatványának meg kell egyeznie az e rendelet VI. mellékletében szereplő mintával.
3. cikk
A formanyomtatványokra vonatkozó műszaki előírások
(1) A 2. cikkben említett formanyomtatványokhoz famentes, írás céljára megfelelő és legalább 55 g/m2 tömegű papírt kell használni.
(2) A 2. cikk (1)-(5) bekezdésében említett formanyomtatványoknak 210 × 297 mm-es (A4-es) méretűnek kell lenniük; a hosszúság tekintetében legfeljebb mínusz 18 mm-es, illetve plusz 8 mm-es eltérés megengedett.
(3) A 2. cikk (1) bekezdésében említett formanyomtatványokhoz használt papír színe:
a)
az 1. formanyomtatvány, azaz az eredeti példány esetében fehér, az előlapon a háttérben szürkével nyomtatott gilosminta látható, amely felfed minden mechanikai vagy kémiai eszközzel történő hamisítást;
b)
a 2. formanyomtatvány, azaz a tulajdonosi példány esetében sárga;
c)
a 3. formanyomtatvány - amely behozatali engedély esetében a kiviteli vagy újrakiviteli ország példánya, kiviteli engedély vagy újrakiviteli bizonyítvány esetében a vámhatóság által a kiállító igazgatási hatóság számára visszaküldendő példány - esetében halványzöld;
d)
a 4. formanyomtatvány, azaz a kiállító igazgatási hatóság példánya esetében rózsaszínű;
e)
az 5. formanyomtatvány, azaz a kérelem esetében fehér.
(4) A 2. cikk (2) bekezdésében említett formanyomtatványokhoz használt papír színe:
a)
az 1. formanyomtatvány, azaz az eredeti példány esetében fehér;
b)
a 2. formanyomtatvány, azaz az importőr példánya esetében sárga.
(5) A 2. cikk (3) és (5) bekezdésében említett formanyomtatványokhoz használt papír színe:
a)
az 1. formanyomtatvány, azaz az eredeti példány esetében sárga, az előlapon a háttérben szürkével nyomtatott gilosminta látható, amely felfed minden mechanikai vagy kémiai eszközzel történő hamisítást;
b)
a 2. formanyomtatvány, azaz a kiállító igazgatási hatóság példánya esetében rózsaszínű;
c)
a 3. formanyomtatvány, azaz a kérelem esetében fehér.
(6) A 2. cikk (4) és (6) bekezdésében említett pótlapok és címkék papírjának színe fehér.
(7) A 2. cikkben említett formanyomtatványokat az Európai Unió valamelyik - az egyes tagállamok igazgatási hatóságai által meghatározandó - hivatalos nyelvén kell kinyomtatni és kitölteni. Ezen formanyomtatványoknak szükség esetén tartalmazniuk kell tartalmuknak az egyezmény valamelyik hivatalos munkanyelvén készült fordítását.
(8) A tagállamok felelősek a 2. cikkben említett formanyomtatványok nyomtatásáért, amire a 2. cikk (1)-(5) bekezdésében említett formanyomtatványok esetében számítógépes engedély-/bizonyítványkiadási eljárás keretében is sor kerülhet.
4. cikk
A 865/2006/EK rendelet a következőképpen módosul:
1.
A 2. és a 3. cikket el kell hagyni.
2.
Az I-VI. mellékletet el kell hagyni.
5. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A rendeletet 2012. szeptember 27-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. augusztus 23-án.

Labels: 7
12
3
20